Når entreprenøren Per Aarslev holder planen for byggeriet af den nye fjernvarmecentral i Tietgenbyen, så skyldes det ikke kun hårdt arbejde. Det tørre sommervejr har også gjort sit til at skabe gode vilkår for byggeriet af den nye varmecentral. Det fortæller Kim Winther, der er forretningsudviklingschef i Fjernvarme Fyn.

- Indtil nu har vi lavet alt det indledene entreprenørarbejde med at komme i jorden, få lagt fundamentet, og lægge fjernvarmerør, og vi er kommer godt fra start og er nu i gang med at rejse bygningen, siger han.

Når anlægget står klar, skal det omdanne overskudsvarmen fra Facebooks datacenter i Tietgenbyen og levere den videre til de odenseanske fjernvarmeforbrugere. Første spadestik blev taget i april, og fredag blev der holdt rejsegilde på byggeriet, der ikke har været forhindret af regn.

- Det betyder at vi ikke har været forhindret af vejrlig - og det bliver vi heller ikke, for nu er der kommet tag på, siger siger Kim Winther.

Derfor kan håndværkerne inden længe begynde at tage imod det udstyr, der skal monteres indenfor. Ifølge udviklingschefen er det i første omgang de kraftige transformatorer samt rør og ventiler. Herefter kommer elinstallationerne og ikke mindst de kraftige varmepumper, som det hele handler om. Varmepumperne kommer i stadig større grad ind som en ny teknisk løsning, hvor el fra sol, vind og for den sags skyld biomasse kan bruges til at drive varmepumperne, som så kan producere fjernvarme.